
Isabela Vasiliu-Scraba, Monada fără ferestre a incompetenţei 
unui editor al lui Nae lonescu 


Motto: „Mentalitatea pozitivistă, cu o agresivitate ieşind din confuzia cea mai elementară...e ruşinea 
anilor pe care îi trăim, într-un secol în care au existat mari filozofi şi o mare filozofie a existenţei" 
(Theodor Cazaban). 


Cu vreo jumătate de an înainte de marea trecere, acad. Mircea Eliade a oferit ultimul curs de 
metafizică ţinut de Nae lonescu în 1936-1937 celui trimis de oficialităţile comuniste să-i ducă 
savantului de renume mondial o ţinulă de mulţumire pentru donaţia de carte făcută Bibliotecii 
Centrale Universitare (vezi Isabela Vasiliu-Scraba, A fost Culianu turnător al savantului Eliade ?). După 
treisprezece ani de la generoasa ofertă din 1985, primele două prelegeri au fost publicate de Nicolae 
Florescu în „Jurnalul literar" din 1998. Un an mai târziu întregul curs a fost tipărit pentru prima oară. 

La puţin timp după apariţia în volum a cursului din 1936-1937, revista bucureşteană „Viaţa 
românească" din decembrie 1999 mi-a publicat studiul „Surpriza ultimului curs de metafizică a lui 
Nae lonescu", pe care ulterior l-am incorporat în volumul intitulat Metafizica lui Nae lonescu (Slobozia, 
2000), la capitolul „Gândirea lui Nae lonescu şi ambalajul în care este ea oferită cititorilor" (pp. 199- 
220). Aici arătasem de ce nu sunt de acord cu practica adăugării de titluri şi subtitluiri unor prelegeri 
universitare ţinute în interbelic. In principal o asemenea practică îmi părea că este modul cel mai 
simplu şi mai eficient de coborâre a nivelului unor cursuri naeionesciene până la modestul prag de 
(ne)înţelegere al editorilor formaţi la şcoala marxismului pavlovian, numit azi „neo-marxism". Textul 
îl încheiam cu propunerea ca titlurile şi subdiviziunile editorului Marin Diaconu să figureze în notiţe 
personale, fişe de lectură, eventual, printr-o elaborare a lor, în oarece studiu despre gândirea unicului 
creator de Scoală filozofică românească. 

Spre surprinderea mea, noile titluri si subtitluri de prelegeri au figurat într-un volum de articole 
iniţial publicate în revista sibiană „Puncte cardinale" (vezi „De la Eminescu la Petre Ţuţea", Ed. 
Anastasia, Bucureşti, 2000), în care cititorul nu fusese avertizat că este redată grila de lectură a 
editorului Marin Diaconu şi nicidecum gândirea lui Nae Ionescu. Despre autorul Răzvan Codrescu 
(aka Adolf Crivăţ Vasile, n. 1959, bursier N.E.C., al directoarei Anca Răutu/Oroveanu, fiica lui Leonte 
Rău tu), politologul Ion Varlam observase că în revista „Puncte cardinale" s-a ocupat si cu 
„propaganda pentru partidul PNR al lui Virgil Măgureanu" (vezi Ion Varlam, Pseudo-România. 
Conspirarea deconspirării, Ed. Vog, Bucureşti, 2004, p.347). 

In anul în care apăruse cartea mea despre gândirea naeionesciană ( Metafizica lui Nae Ionescu, Slobozia, 
Ed. Star Tip, 2000) s-a publicat şi un comentariu cu titlul "Nae Ionescu-filozof", avându-i ca autori pe 
soţii Marin şi Florica Diaconu (vezi pp. 7-73 din voi.: Nae Ionescu, Opere, voi. I, Ediţie îngrijită de 
Marin Diaconu şi Dora Mezdrea, Ed. Crater, Bucureşti, 2000). Cei doi ar fi scris textul lor din iunie 
1990 până în dec. 1999 (p. 73) care s-ar fi vrut "o introducere rezumativă, pe cât posibil obiectivă, în 
filozofia lui Nae Ionescu" (p. 406). 

Din păcate, insuficienţa pregătirii filozofice si balastul prejudecăţilor din perioada comunistă i-a făcut 
pe soţii Diaconu să folosească în primele două pagini de patru ori cuvântul "contestat", de două ori 
cuvîntul "controversat" şi o dată cuvântul "diabolic". Ei au reactualizat cât au putut mai bine 
receptarea filozofului Nae Ionescu din perioada comunistă nu doar prin minuţioase trimiteri 
bibilografice la articolele respectivei perioade, dar şi din repetarea falsei afirmaţii că Nae Ionescu ar fi 
"ignorat" istoria metafizicii, cum scria, de pildă, şi profesorul univ. Ghe. Cazan în Istoria filozofiei 
româneşti (Bucureşti, 1984, p.318). Lipsa de acces la ideile filozofice ale lui Nae Ionescu, si în general 
lipsa unei culturi filozofice minimale i-a mai determinat pe soţii Diaconu să aştearnă pe hârtie şi 
autentice gogomănii. Ei reţin „efortul lui Nae Ionescu de a cuprinde şi a înstăpâni absolutul 
metafizic" (p. 35). In opinia lor, "conştiinţa păcatului originar stă la baza deosebirii dintre om şi 
Dumnezeu" (p. 41). 

Textul inedit al ultimului curs de metafizică, ţinut de Nae Ionescu în anul universitar 1936-1937 
fusese publicat cu titlul de "Tratat de metafizică" (Ed. Roza Vânturilor, Bucureşti, 1999). Probabil 
pentru a-i sublinia ineditul gândirii şi o vag bănuită structurare într-un sistem. Si tocmai această 
presimţită unitate a viziunii metafizice prezentată de Nae Ionescu la cursul din 1936-1937 apare 
complet anihilată prin neinspiratele împărţiri ale editorului Marin Diaconu după presupuse 
probleme. 

Aşa cum am mai avut ocazia să constat şi în legătură cu împărţirea dialogului platonic Parmenide, 
delimitarea unor părţi de altele, când nu este făcută de autor, atrage după sine grave riscuri. Primul 
este cel de a-1 presupune pe Platon stabilind fel şi fel de titluri unor bucăţi din dialogul Parmenide. Ca 
urmare imediată, prezentarea filozofiei platonice din acest dialog s-a limitat deseori la discutarea 
titlurilor diferitelor bucăţi. Grăitoare este comentarea unei aşa-zise "critici a Teoriei Ideilor" pe care 
Platon ar fi făcut-o în dialogul Parmenide. Ea a devenit o eroare atât de frecventă încât -pentru unii - 
tinde să ia forma unui adevăr indiscutabil (vezi Isabela Vasiliu-Scraba, MISTICA PLATONICA, 
Slobozia, 1999). Al doilea risc constă în sugerarea unei anume chei de lectură, ce aparţine în 
exclusivitate autorului feluritelor împărţiri, şi nu filozofului grec. Al treilea şi cel mai însemnat risc 
constă în însăşi distrugerea unităţii de gândire a unei opere, prin ulterioarele ei împărţiri care nu au 
cum să obţină acordul unui autor plecat de mult din lumea celor vii. De altfel, nu este dificil de 
imaginat că orice adăugire apărută cu ocazia editării duce implicit la devalorizarea gândirii autorului 
astfel editat. Ceea ce însă ar trebui să tragă un semnal de alarmă este faptul că diversele propuneri de 
împărţire nu ajută înţelegerea niciunui text filozofic. Din contră, ele perturbă accesul la înţelegerea 
scrierilor filozofice de mare prestigiu. 

în cazul celor gândite de Nae Ionescu, subtilitatea şi profunzimea cu care tratează problema 
metafizicii de pe poziţiile gânditorului creştin, dar mai ales deplina coerenţă a viziunii sale metafizice 
se poate decela numai făcând cu totul abstracţie de titulatura propusă pentru fiecare curs şi, 
desigur, de subdiviziunile "după probleme", prin care îngrijitorul textului prelegerilor a ţinut să 
împartă fiecare curs. 

După propria-i mărturisire, împărţind textele cursurilor lui Nae Ionescu, editorul Marin Diaconu s-a 
dorit un continuator al lui Dumitru Cristian Amzăr. într-adevăr, în prima ediţie (litografiată) a 
cursurilor pe care le-a îngrijit, tânărul Amzăr a propus şi el "planuri de lecţie" pentru fiecare din 
prelegerile profesorului Nae Ionescu. 

Primul curs tipărit de Mircea Vulcănescu, Constantin Noica şi Constantin Floru în 1941 (Nae Ionescu, 
Istoria logicei. 1929-1930) cuprinde titlurile şi subdiviziunile propuse de Amzăr, cu specificarea că 
schimbarea lor prin altele (puse de alţi foşti studenţi de-ai lui Nae Ionescu) nu se justifică, editorul 
cursului litografiat oferind aceeaşi garanţie pe care "ar fi oferit-o o nouă împărţire a celor care au 
revizuit textul". Lucrurile se înfăţişează însă diferit imediat după tipărirea acestui prim volum al 
operelor filozofice ale lui Nae Ionescu. 

La următoarele două volume publicate în 1942 şi în 1943, aşadar pe când căpătaseră o mai mare 
familiaritate cu gândirea lui Nae Ionescu, editorii (Mircea Vulcănescu, Constantin Floru şi Constantin 
Noica) nu numai că nu şi-au mai pus problema unei noi împărţiri, dar chiar s-au decis să renunţe la 
orice subdivizare, păstrând numai titlurile date de Amzăr fiecărei prelegeri. Pentru al patrulea curs 
tipărit în 1944 (vezi Nae Ionescu, Metafizica. 1929-1930) editarea s-a făcut mai în grabă. Mircea 
Vulcănescu spera să reuşească a tipări şi un al cincilea volum care să cuprindă cursul de istoria 
metafizicii, ţinut de Nae Ionescu în anul universitar 1930-1931. Probabil de aceea, pentru cel de-al 
patrulea volum s-au preluat la repezeală divizările după presupuse probleme din cursul litografiat. 

Desigur, pentru cititorii care nici nu au posibilitatea, şi nici nu-şi propun vreun moment să 
urmărească cele gândite de Nae Ionescu, nişte titluri şi subtitluri adăugate textului apar ca un 
adevărat colac de salvare. Copiindu-le, cum am constatat la autorul volumului „De la Eminescu la 
Petre Ţuţea" (Ed. Anastasia, 2000) ei cred că au transmis mai departe, altor cititori (la fel de inocenţi 
într-ale filozofiei), nişte repere ale viziunii metafizice aparţinându-i lui Nae Ionescu şi nicidecum lui 
Marin Diaconu. 

în nota privitoare la ediţia apărută în 1997 a cursului de logică predat de Nae Ionescu în 1926-1927, 
editorul Marin Diaconu consemna cu o teribilă candoare cum cititorii, parcurgând din tabla de 
materii titlurile şi subtitlurile (pe care el le-a gândit şi le-a propus pentru fiecare prelegere), ar avea 
libertatea să se decidă, în cunoştinţă de cauză, "dacă să citească sau nu cartea în întregime" (vezi Nae 
Ionescu, Introducere în logica matematică, Ed. Eminescu, Bucureşti, 1997, p.187). Altfel spus, după 
ce au citit cele gândite de Marin Diaconu, cititorii sunt liberi să aleagă dacă mai doresc sau nu mai 
doresc să citească şi cele expuse cândva la cursurile sale de Nae Ionescu. 

E drept că profesorul Nae Ionescu, la cursul din 18 februarie 1927, spusese studenţilor că uneori 
cititorii se pot opri la consultarea tablei de materii a unei cărţi. Dacă e bine alcătuită, tabla de materii 
ar fi (la o citire rapidă) pasul imediat următor după citirea autorului şi a titlului unei cărţi. Dar 
condiţia de bază a unei astfel de succinte luări de contact este, fără nici o îndoială, ca autorul cărţii să 
fie şi autorul tablei de materii. Tocmai ce a pierdut din vedere Marin Diaconu. 

Când Nae Ionescu spusese că o carte nu poate să fie bună dacă tabla ei de materii "nu este logic şi 
sistematic lucrată", el avea perfectă dreptate. Căci numai în tabloul sinoptic pe care un autor (şi nu 
altcineva!) îl oferă lucrării sale (printr-o tablă de materii judicios alcătuită) se vede măsura în care 
autorul a fost capabil să domine subiectul tratat, să dezvolte într-o deplină coerenţă tema sugerată 
prin titlul cărţii sale. 

în cazul volumelor ce cuprind cursurile ţinute de Nae Ionescu, impresia (bună sau rea), pe care tabla 
de materii i-o sugerează la o primă lectură oricărui cititor, este exact lucrul de care cititorul ar trebui 
să facă abstracţie. Fireşte, numai dacă vrea să cunoască gândirea filozofică a lui Nae Ionescu. 

înainte de a ne apropia propriu-zis de viziunea metafizică prezentată de Nae Ionescu la cursul de 
metafizică din 1936-1937, să vedem în ce fel apare ea în înfăţişarea pe care i-a dat-o editorul Marin 
Diaconu. După o introducere despre care nu ştim decât că ar fi "introducere" (prima prelegere) aflăm 
că întâi ar fi fost tratată problema "existenţei" (a Il-a prelegere), apoi problema "fiinţei" (prelegerea a 
IlI-a), pe urmă despre "fiinţă şi eu" (prelegerea a IV-a), ce şi-ar afla continuarea în problematica 
"eului în faţa existenţei" (tratată în cea de-a V-a prelegere). într-o notă, îngrijitorul textului citează 
părerea studentei Jeni Acterian după care Nae Ionescu ar confunda fiinţa cu existenţa, ceea ce 
dovedeşte cât de puţin se străduise ea să înţeleagă cursul lui Nae Ionescu, în care diferenţa dintre 
fiinţă şi existenţă a apărut cu toată limpezimea. 

Făcând o mică paranteză, credem că dacă ar fi testaţi nişte profesori de filozofie, nici unul (chiar şi 
după citirea "Tratatului de metafizică") nu ar şti să spună în ce constă diferenţa, de ce în unele scrieri 
filozofice de autori străini corect este de pus "fiinţa", într-altele "existenţa", unde-i locul uneia şi unde 
al celeilalte, dacă sunt diferite, ce le face să fie aşa. Citând spusa lui Gabriel Marcel după care „ştiinţa 
rezolvă probleme" cu orientarea ei specifică în finitudine şi în realitatea sensibilă, Theodor Cazaban 
diferenţia problematica existenţei de „întrebarea asupra fiinţei" pe care şi-o pun metafizicienii (vezi Th. 
Cazaban, Eseuri şi cronici literare, Ed. „Jurnalul literar", Bucureşti, 2002, p. 150). 

In cartea mea DESPRE EXISTENŢĂ, FIINŢĂ ŞI ESENŢĂ (Ed. Mirisa, 1996) am argumentat de ce sunt 
nefericite cele două traduceri româneşti ale aceleiaşi scrieri thomiste (De ente et essentia) apărute la 
distanţă de trei ani una de cealaltă. Prima, intitulată Despre fiinţă şi esenţă a fost publicată în 1995 la 
Editura Paideia. Ea îi aparţine traducătorului Dan Negrescu. La cealaltă variantă, aparţinându-i lui 
Eugen Munteanu, însuşi titlul, Despre fiind şi esenţă, avertizează cititorul asupra nivelului coborât al 
traducerii (cauzat tot de imposibilitatea traducătorului de a urmări gândirea filozofică thomistă), a 
fost publicată în 1998 la Editura Polirom din Iaşi. 

Dar să revenim la "Tratatul de metafizică" din 1936-1937. Abia după cinci prelegeri, dacă ar fi să ne 
luăm după titlurile propuse de Marin Diaconu, Nae Ionescu ar ajunge la "obiectul metafizicii" 
(prelegerea a Vl-a). Imediat după aceea ar fi abordat unele probleme legate de "trăirea existenţei prin 
mistică, religie şi metafizică". 

După "trăirea existenţei...", în cursul al VUI-lea (spre a o încurca şi mai mult pe Jeni Acterian, 
studenta care-i punea note în jurnalul ei personal), Nae Ionescu ar fi tratat despre "fiinţă şi trăire", în 
al IX-lea despre "determinaţiile fiinţei", pentru ca în cel de-al X-lea curs să ajungă să discute despre 
"timp ca formă a existenţei", iar în cel de-al Xl-lea curs despre "modurile de manifestare ale 
timpului". 

Cursurile următoare, la care stenogramele lipsesc, după notele rămase de la Nestor Ignat publicate în 
carte, ar fi fost, unul despre "spaţiu" (al XlI-lea) şi celălalt despre "materie" (al XlII-lea). După 
acestea, Nae Ionescu ar fi vorbit două cursuri despre problema "libertăţii" (cursurile XIV şi XV). 

în al XVI-lea curs el ar fi vorbit despre "cunoaştere ca raport între om şi existenţă", urmând să 
abordeze probleme legate de "cunoaştere-iubire-dăruire-mântuire" (cursul XVII). Apoi vine 
"metafizica suferinţei" (cursul XVIII), "raportul omului cu transcendenţa" (cursul XIX), pentru ca la 
cursul al XX-lea să citim sibilinicul titlu "a fi si a nu fi sau fiinţa ca fiinţă, unde Nae Ionescu tratează 
despre "dăinuirea dincolo de moarte". 

Cursul al XXI-lea ar trata despre "fiinţa umană -între întuneric şi lumină", iar la ultimul curs (al 
XXII-lea) Nae Ionescu ar fi ajuns să înfăţişeze auditoriului soluţia sa metafizică sunând astfel:"Prin 

comunitate -pe drumul către Dumnezeu". 

într-un articol publicat în 1937, Nae Ionescu observa că există, şi este foarte normal să existe, doar 
"feluri naţionale de a trăi cuvântul lui Dumnezeu", nu şi feluri "individuale", pentru că "nimeni nu 
poate ieşi din determinantele istorice pentru a trăi cuvântul lui Dumnezeu cum este în sine". înainte 
cu zece ani ţinuse un curs despre filozofia protestantismului, din care s-au păstrat stenografiate doar 
câteva prelegeri. 

Dintre protestanţi, anglicanii îi păreau a avea „cea mai vie conştiinţă a sărăciei lor religioase" (mai 
1926). In fracţiunile sale înaintate, protestantismul s-ar constitui într-un fel de liberă cugetare mistică 
şi religioasă", văzând în Iisus nu pe fiul coetern Tatălui ci numai... pe cel mai mare dintre păstorii de 
suflete" (Nae Ionescu). înscrise în „ideologia juridică" a statului modern, în structura spirituală a 
acestuia, sectele (mistice sau protestante) ar fi, ca spiritualitate, incomparabil inferioare ortodoxiei. Pe 
26 iuniel926 el scrisese în „Cuvântul" că „Biserica de răsărit păstrează neştirbită tradiţia 
creştinismului, în forma ei cea mai autentică" şi că „Luther a vrut să facă creştinism ignorând 
răsăritul" (N.I.). 

Vom mai zăbovi puţin la titlul propus de Marin Diaconu pentru ultima prelegere a cursului de 
metafizică din 1936-1937 ("Prin comunitate -pe drumul către Dumnezeu"). Pentru că titlul are un 
marcat aspect de soluţie găsită de Profesor şi oferită studenţilor spre folosire, de ca şi cum soluţia 
metafizică de echilibrare ar fi încetat să fie personală, cum o declarase Nae Ionescu în repetate 
rânduri. Or, Nae Ionescu nu a oferit nimănui spre folosire soluţia sa metafizică, cum nici un filozof nu 
a putut vreodată oferi cuiva soluţiile sale. însăşi împrumuturile dintre filozofi, observa cu mare fineţe 
Nae Ionescu, se păstrează la nivel de vocabular, răstălmăcit şi acesta. 

Mircea Eliade s-a pronunţat foarte explicit în legătură cu oferta pe care Nae Ionescu o făcea 
studenţilor săi: "serii întregi de studenţi au fost învăţaţi sistematic să nu creadă în cărţi, în teorii 
generale, în dogme" (vezi Mircea Eliade, Funcţia socratică a lui Nae Ionescu, în rev. "Pan", An I, nr. 3,1- 
15 aprilie 1941). Mihai Şora, care l-a avut profesor pe Nae Ionescu chiar în anul universitar 1936-1937, 
aduce precizarea (pentru unii nespus de binevenită!) că viziunea metafizică a lui Nae Ionescu nu 
semăna câtuşi de puţin cu o "ideologie", cu un ansamblu de idei "gata răcite şi combinate după 
nevoile cauzei". Ea era "faptă vie a gândului în căutare de expresie" (vezi Mihai Şora, Profesorul meu, 
Nae Ionescu, în voi.: Nae Ionescu în conştiinţa contemporanilor săi. Crestomaţie de G. Stănescu, 1998, p. 
367). „II vedeam.. .citindu-ne în latineşte un silogism din Pascal.. .Profesorul începea să adâncească 
fiecare concept.. .şi să ne trimită la paginile marei Patrologii catolice.. .Apoi.. .începea să ne arate 
păcatul de formă al silogismului. Analiza nu ţinea niciodată prea mult, dar ne istovea prin caracterul 
ei tulburător" îşi amintea Axente Sever Popovici în 1941. 

Aceleaşi impresii ca si ale lui Mihai Şora despre cele gândite de Nae Ionescu le găsim şi la poetul şi 
eseistul Horia Stamatu (1912-1989), care arăta lămurit cum profesorul Nae Ionescu nu îşi putea asuma 
rolul de "ideolog" şi nici de "teoretician", pentru simplul motiv că atât teoria cât şi ideologia 
constituiau pentru filozoful Nae Ionescu "primejdii ale gândirii, de care învăţa pe tineri cum să se 
ferească" (vezi Horia Stamatu, în voi.: Nae Ionescu în conştiinţa contemporanilor săi. Crestomaţie de G. 
Stănescu, 1998, p. 327). 

Citind titlul "Prin comunitate - pe drumul către Dumnezeu" unii cititori s-ar mai putea gândi că titlul 
dat de Marin Diaconu celei de-a XXII-a prelegeri s-ar potrivi la fel de bine şi pentru prelegerea a 
XVII-a, intitulată de îngrijitorul textului "Cunoaştere-iubire-dăruire-mântuire". Pentru că şi în 
prelegerea a XVII-a se găseşte (printre altele) sfera problematică semnalată de titlul pus ultimei 
prelegeri. Dar să încercăm să readucem lucrurile pe făgaşul lor. La ultimul curs, Nae Ionescu nici nu 
dezvăluie soluţia de echilibrare pentru neliniştea sa metafizică, nici nu propune în folosul altora 
soluţia sa. Cu tot aspectul ei personal, soluţia a prins contur (sau, dacă vrem, "s-a dezvăluit") pe 
parcursul unui întreg an universitar, aşa cum ne putem da seama citind acum, după mai bine de 
şapte decenii, ultimele sale prelegeri pe tema metafizicii. 

în încheierea discuţiei despre "cele de dincolo", subiect ce ar constitui, în opinia lui Nae Ionescu (dar 
nu numai în opinia lui!), obiectul metafizicii, gânditorul creştin a tratat despre "singularitatea, 
unicitatea" pe care Dumnezeu o capătă din perspectiva celui care tinde spre împlinirea fiinţei sale, 
conştient că împlinirea sa este cu neputinţă de realizat în cazul când ar face abstracţie de neamul, "de 
pământul", din care s-a ivit. 

Naţiunea defineşte pe fiecare om, dar nu trebuie făcută confuzia între "cuvântul lui Dumnezeu, care e 
absolut" şi "trăirea cuvântului lui Dumnezeu de către oameni, care trăire, fiind fapt istoric, nu poate 
fi decât relativă" (vezi Nae Ionescu, Naţionalism şi ortodoxie, în rev. " Predania", nr. 8-9/ 1937). încă şi 
mai limpede, Nae Ionescu arăta că "a crede că se poate trece, în veac încă, peste hotarele confesionale 
şi politice, însemnează a uita că şi istoria tot de Dumnezeu e făcută, şi a socoti că se poate anula 
realitatea formelor de viaţă, aşa cum le-a lăsat Dumnezeu" (Ibid.). Gândind asupra lumii, 
metafizicianul Nae Ionescu se situa pe poziţiile unei "umile supuneri în faţa realului" (vezi 
"Cuvântul" din 10 febr. 1938), metoda sa fiind prin excelenţă "descriptivă". Nae Ionescu nu credea în 
"teoria omului creator de istorie". însăşi "ideologia", după Nae Ionescu, n-ar fi altceva decât "un 
cuvânt scornit de ideologi, (...) care au inventat teoria omului creator de istorie" (Ibid.). 

Problema "singularităţii" lui Dumnezeu poate părea nouă. în fapt, ea este veche de când lumea. Iar 
Nae Ionescu era perfect conştient de vechimea ei, după cum era conştient şi de necesitatea actualizării 
ei. La drept vorbind, încă de pe timpul lui Platon, pentru un filozof, (termen platonic corespunzător 
"celui ce se vrea împlinit în fiinţa sa") era exclusă "uitarea pământului din care s-a ivit", ca să folosim 
cuvintele lui Nae Ionescu. Pentru Platon, asta nu echivala cu altceva decât cu respectarea legilor 
cetăţii, cu îndeplinirea îndatoririlor faţă de cetatea în care s-a născut filozoful (cel mai indicat să 
propună noi legi), iar în cazul filozofului-metec, a îndatoririlor faţă de cetatea care-1 adăposteşte (vezi 
Platon, Politeia, 520 b-c). Fiindcă numai având îndatoriri precum ceilalţi, respectând aceleaşi legi (şi 
nu unele speciale pentru ei) metecii se integrau printre ceilalţi cetăţeni ai polisului grecesc în care se 
stabiliseră. 

Abandonând comentariile în jurul ultimului titlu, fiindcă el îmbie şi la alte comentarii, ne vom 
întoarce să privim toate titlurile propuse de Marin Diaconu pentru cele douăzeci şi două de prelegeri. 
Oferă aceste titluri impresia unei gândiri unitare? A unei originale viziuni metafizice? Nicidecum! 
Dacă ne-am lua după ele, am crede că avem de-a face cu o perfect arbitrară suită de probleme expuse 
după o totală lipsă a unui plan de gândire. 

Mai mult, pe alocuri, titlurile de curs propuse de Marin Diaconu dau chiar impresia de fişe desprinse 
dintr-un dicţionar, fişe din care se poate citi, ce este cu "timpul", cu "spaţiul", cu "materia", cum este 
cu problema libertăţii. Poate oare fi pusă pe seama lui Nae Ionescu această harababură ieşită dintr-o 
suită de titluri care nu-i aparţin? Fără îndoială că nu! 

creatiune/ ( https://isabelavs2.wordpress.eom/nae-ionescu/isabelavs-creatiune/ l . 
o Isabela Vasiliu-Scraba, Platon la doi foşti discipoli ai Profesorului Nae Ionescu: Mircea Vulcănescu 
şl Mircea Eliade, pe hârtie în „Tribuna", Cluj-Napoca, anul XV, nr.342/ 2016, p.10 şi p.31; 
https://isabelavs2.wordpress.com/vulceliadeplaton/ 
( https://isabelavs2.wordpress.com/vulceliadeplaton/ ) . 
o Isabela Vasiliu-Scraba, Românismul lui Mircea Eliade şi teroarea istoriei, pe hârtie în „Acolada", 
Satu Mare, anul X, nr 10 (107), octombrie 2016, p.13; https://isabelavs2.wordpress.com/mircea- 
eliade/romanismeliade/ ( https://isabelavs2.wordpress.com/mircea-eliade/romanismeliade/ ) . 
o Isabela Vasiliu-Scraba, Figuri ale filozofiei româneşti. Partea I si Partea Il-a, pe hârtie în „Acolada", 
Satu Mare, anul XI, nr 3 (112), martie 2017, pp. 17-18; anul XI, nr.4 (113), aprilie 2017, p. 17; 
https://isabelavs2.wordpress.com/alexandru-dra g omir/isabelavs-dra g omirvuia/ 
( https://isabelavs2.wordpress.eom/alexandru-dra g omir/isabelavs-dra g omirvuia/ l. 


Cuvinte cheie: Filozofie românească — Mircea Eliade — Nae Ionescu — istoria ideilor -Isabela 
Vasiliu-Scraba - marxismul pavlovian/ neomarxism- istorie literară. 


Autoare: ISABELA VASILIU-SCRABA, vezi fişa scriitoarei din Wikipedia înainte de vandalizarea ei 
de către birocratul Mycomp care a îndepărtat din titlurile cărţilor pe care scriitoarea le-a publicat în 
post-comunism şi informaţii despre studiile ei post-universitare: 
https://isabelavs2.files.wordpress.com/2014/12/fisa-din-wikipedia-ro.pdf 
( https://isabelavs2.files.wordpress.com/2014/12/fisa-din-wikipedia-ro.pdf l . 

Sursa: https://isabelavs2.wordpress.com/nae-ionescu/isabelavs-nae-2ambala j/ 
( https://isabelavs2.wordpress.com/nae-ionescu/isabelavs-nae-2ambalaj /) 


Blo g at WordPress.com. 

